**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 07.07.2018, ora 08.00 – 08.07.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 08.07.2018, ora 7.00**

**RÂURI**

**Debitele au fost, în general, în creștere,** ca urmare a precipitațiilor căzute în interval și propagării, exceptând râurile din Dobrogea, cursurile inferioare ale Crasnei, Barcăului și Crișurilor, unde au fost relativ staționare și cursul mijlociu și inferior al Mureșului, unde au fost în scădere.

Se situează peste **COTA DE ATENȚIE** râul Dâmbovița la stația hidrometrică Dragomirești (200+16)-jud.IF.

 În interval s-au situat peste:

 -**COTELE DE INUNDAȚIE** râurile la stațiile hidrometrice: Săliște - Săliște (250+5)-jud.SB, Simila – Băcani (500+22)-jud.VS.

 -**COTELE DE ATENȚIE** râurile la stațiile hidrometrice: Almaș – Almașu (160+30)-jud.SJ, Goleț – Goleț (270+12)-jud.CS, Lohan – Curteni (200+20)-jud.VS.

 Debitele se situează la valori mai mari de 100% din mediile multianuale lunare, exceptând râurile din bazinele hidrografice: Vișeu, Iza superioară, Tur, Crasna, Barcău, Crișuri, Timiş, Moravița, Nera, Motru, Bârlad, bazinele superioare ale Buzăului și Jijiei, bazinele mijlocii și inferioare ale Someșului (cu excepția Lăpușului și Someșului Mic), Mureșului, Arieșului, Begăi, bazinele inferioare ale Bârzavei, Carașului, pe unii afluenți ai Argeșului, unde se situează la valori cuprinse între 30-90% din mediile multianuale lunare.

 În interval au fost emise două **AVERTIZĂRI HIDROLOGICE** pentru fenomene imediate și nouă **ATENȚIONĂRI HIDROLOGICE** pentru fenomene imediate.

 Este în vigoare **AVERTIZAREA HIDROLOGICĂ** nr. 45 din 06.07.2018.

**Debitele vor fi, în general, în creștere,** ca urmare a precipitațiilor prevăzute și propagării, exceptând cursul inferior al Mureșului, unde vor fi în scădere ușoară.

 Sunt posibile scurgeri importante pe versanţi, torenţi, pâraie, viituri rapide cu posibile efecte de inundaţii locale şi creşteri rapide de niveluri şi debite cu posibile depăşiri ale **COTELOR DE APĂRARE** în special pe unele râuri din Oltenia, Muntenia, Transilvania, precum și zonele de deal şi munte, ca urmare a precipitaţiilor mai însemnate cantitativ prevăzute sub formă de aversă.

 Se menține **AVERTIZAREA HIDROLOGICĂ** nr. 45 din 06.07.2018.

**DUNĂRE**

**Debitul la intrarea în ţară** (secţiunea Baziaş), în intervalul 07.07.2018 – 08.07.2018, **a fost în scădere, având valoarea de 5300 m3/s**, sub media multianuală a lunii **iulie (5350 m3/s).**

În aval de Porţile de Fier debitele au fost în scădere pe sectoarele Gruia – Bechet și Brăila – Tulcea și în creștere pe sectorul Corabia – Vadu Oii.

**Debitul la intrarea în ţară** (secţiunea Baziaş) **va fi în scădere (5200 m3/s).**

 În aval de Porţile de Fier debitele vor fi în scădere pe sectoarele Gruia – Tr.Măgurele şi Galaţi – Tulcea şi în creștere pe sectorul Zimnicea – Brăila.

**2.** **Situaţia meteorologică în intervalul 07.07.2018, ora 08.00 –08.07.2018, ora 06.00**

**În ţară,** vremea a fost în general instabilă. Mai ales după-amiaza și în prima parte a nopții au fost înnorări accentuate, averse ce au avut și caracter torențial, descărcări electrice și intensificări de scurtă durată ale vântului. Excepție a făcut Dobrogea, unde astfel de fenomene s-au semnalat pe arii restrânse. În intervale scurte de timp sau prin cumulare, cantitățile de apă au depășit local 20 l/mp și izolat 40 l/mp, astfel încît până la ora încheierii acestui raport s-au înregistrat 62 l/mp la Satu Nou (jud. Arad), 60 l/mp la Soceni (jud. Caraș-Severin), 55 l/mp la Sighișoara, 50 l/mp la Săliște (jud, Sibiu). În zona localităților Roșiori de Vede și Târgoviște au fost consemnate vijelii, iar pe raza județelor Maramureș, Cluj, Mureș, Brașov și Teleorman și în unele cartiere din capitală a căzut grindină. Valorile termice diurne s-au situat sub cele normale pentru această dată în vest și sud-vest, dar și peste acestea în restul teritoriului, iar  în cea mai mare parte a Munteniei, Dobrogei și în jumătatea sudică a Moldovei au caracterizat o vreme călduroasă. Astfel, temperaturile maxime au fost cuprinse între 22 de grade la Șiria și 33 de grade la Slobozia și Brăila. La ora 06.00 se înregistrau 13 grade la Miercurea Ciuc şi 22 de grade la Gura Portiţei. *Local în estul Munteniei indicele temperatură-umezeală a atins și depășit ușor pragul critic de 80 al disconfortului termic*.

OBSERVAȚII - *Începând de ieri, de la ora 06.00, au fost în vigoare* ***90 de mesaje privind fenomene meteorologice periculoase imediate****, după cum urmează:*

*-* ***29 cod portocaliu****, emise astfel:  8 de SRPV Bacău, câte 6 de SRPV Cluj Napoca și respectiv  SRPV Sibiu, 4 de CNPM București pentru Muntenia, 3 de SRPV Timișoara și câte 1 de SRPV Constanța și respectiv SRPV Craiova;
-* ***61 cod galben,*** *emise astfel: 17 de SRPV Bacău, 15 de CNPM București pentru Muntenia, 12 de SRPV Timișoara, 6 de SRPV Craiova, 5 de SRPV Constanța și câte 3 de SRPV Cluj și respectiv SRPV Sibiu.*

**La Bucureşti,** vremea s-a menținut călduroasă, dar a devenit în general instabilă. Cerul a fost variabil, cu înnorări temporar accentuate mai ales după-amiaza când s-au semnalat averse ca au avut și caracter torențial, descărcări electrice și intensificări de scurtă durată ale vântului. În unele cartiere au fost consemnate căderi de grindină, iar conform pluviometrelor APA NOVA și datelor furnizate de către stațiile meteo, cantitățile de apă au depășit în general 15 l/mp și punctiform 30 l/mp. Temperatura maximă a fost de 30 de grade la Afumați și Băneasa și 32 de grade la Filaret, iar la ora 06.00 se înregistrau 18 grade la stația meteo Băneasa, 19 grade la Afumați și 20 de grade la Filaret. *Indicele temperatură-umezeală (ITU) a depășit ușor pragul critic de 80 al disconfortului termic, în centrul orașului*.

**3. Prognoza meteorologică în intervalul 08.07.2018, ora 08.00 –09.07.2018, ora 08.00**

**În ţară, vor fi în continuare perioade cu instabilitate atmosferică în cea mai mare parte a țării, dar cu o intensitate mai mare în regiunile sudice, centrale, deluroase și montane. Astfel, vor fi înnorări temporar accentuate, averse și cu caracter torențial, descărcări electrice, intensificări de scurtă durată ale vântului, izolat cu aspect de vijelie și căderi de grindină. În intervale scurte de timp sau prin acumulare, se vor înregistra cantități de apă de 20 l/mp și izolat 30...40 l/mp, iar în Oltenia, Transilvania și în Muntenia, pe arii restrânse peste 50 l/mp.** Temperaturile maxime, în general sub cele caracteristice acestei date, se vor situa între 19 și 28 de grade, iar cele minime vor fi cuprinse între 12 și 22 de grade.

**La Bucureşti vremea va fi instabilă. Cerul va avea înnorări temporar accentuate și se vor semnala averse ce vor avea și caracter torențial, descărcări electrice și intensificări ale vântului.** Temperatura maximă, mai scăzută decât cea normală pentru această dată, se va situa în jurul valorii de 25 de grade, iar cea minimă va fi de 16...17 grade.

***II. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

Nu au fost semnalate evenimente deosebite.

**1.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 05.07.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

**GNM CJ Ialomiţa** informează telefonic că **la data de 07.07.2018, ora 13.00, ca urmare a prăbuşirii unui avion MIG, între jud. Ialomiţa şi jud. Călăraşi, au ars 20 ha de mirişte ale SC Agroserv Srl Borcea**. Incendiul a fost stins de autospecialele ISU sosite la faţa locului.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 06.07.2018 - 07.07.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE SI RESURSE UMANE